
Άλιμος, 16 Σεπτέμβρη 2026

ΚΑΤΩ ΤΑ ΧΕΡΙΑ ΑΠΟ ΤΑ ΣΧΟΛΕΙΑ ΜΑΣ! ΟΙ ΜΑΘΗΤΕΣ ΜΑΣ ΔΕΝ ΕΙΝΑΙ ΑΡΙΘΜΟΙ!
Η ΔΙΟΙΚΗΣΗ ΚΛΕΙΝΕΙ ΔΕΚΑΔΕΣ ΤΜΗΜΑΤΑ ΑΙΦΝΙΔΙΑΖΕΙ ΜΑΘΗΤΕΣ, ΓΟΝΕΙΣ ΚΑΙ ΕΚΠΑΙΔΕΥΤΙΚΟΥΣ

Με μια απαράδεκτη και αιφνιδιαστική απόφαση, η Διεύθυνση Δευτεροβάθμιας Εκπαίδευσης Δ΄ Αθήνας προχωρά στο κλείσιμο και τη συγχώνευση τμημάτων σε σχολικές μονάδες της περιοχής μας, ακόμη και σε σχολεία όπου τα συγκεκριμένα τμήματα είχαν εγκριθεί το καλοκαίρι, οι εκπαιδευτικοί έχουν ήδη τοποθετηθεί και τα μαθήματα έχουν ξεκινήσει.

Για ακόμη μια φορά, η κυβέρνηση, το Υπουργείο Παιδείας και η διοίκηση αντιμετωπίζει τους μαθητές και τις ανάγκες τους ως «κόστος» που πρέπει να περικοπεί. 
Στοιβάξουν τους μαθητές μας σε τμήματα των 27 και 28 μαθητών! Η επιλογή αυτή δεν έχει καμία σχέση με τις πραγματικές μορφωτικές και παιδαγωγικές ανάγκες των μαθητών μας. Αγνοούνται οι ιδιαίτερες μαθησιακές ανάγκες και οι ανάγκες μαθητών με αναπηρία. Αγνοούνται οι κανόνες ασφάλειας και προστασίας των μαθητών μέσα στις σχολικές αίθουσες, με τη δημιουργία υπερπληθών τμημάτων και χωρίς να λαμβάνονται υπόψη οι πραγματικές συνθήκες των σχολικών χώρων.
Η απόφαση για το κλείσιμο τμημάτων, αφού μάλιστα έχει ξεκινήσει η σχολική χρονιά, προκαλεί τεράστια αναστάτωση στην εκπαιδευτική διαδικασία. Ανατρέπονται προγράμματα, αλλάζουν οι συνθήκες μέσα στις τάξεις. Ταυτόχρονα, δημιουργείται σοβαρό πρόβλημα με τις τοποθετήσεις των εκπαιδευτικών. Συνάδελφοι και συναδέλφισσες που έχουν ήδη αναλάβει υπηρεσία και έχουν τοποθετηθεί στα σχολεία βρίσκονται ξαφνικά χωρίς ώρες, επειδή η διοίκηση αποφασίζει εκ των υστέρων να κλείσει τα τμήματα στα οποία είχαν τοποθετηθεί! Έτσι δημιουργούνται τεχνητά πλεονάσματα και ανατρέπονται οι τοποθετήσεις των εκπαιδευτικών, με ό,τι αυτό σημαίνει για τα εργασιακά τους δικαιώματα, αλλά και για την εύρυθμη λειτουργία των σχολείων.

Δεν θα επιτρέψουμε οι μαθητές να πληρώνουν τις περικοπές και οι εκπαιδευτικοί να πληρώνουν τις συνέπειες της αντιεκπαιδευτικής πολιτικής!
Μαζί με τους γονείς και τους/τις μαθητές/τριες μας διεκδικούμε: 
· Να αποσυρθεί άμεσα η απόφαση για το κλείσιμο και τη συγχώνευση τμημάτων στα σχολεία μας.

· Μείωση του αριθμού των μαθητών ανά τμήμα, 20 στα τμήματα γενικής παιδείας, 15 στις κατευθύνσεις.

· Να ληφθούν υπόψη οι ιδιαίτερες μαθησιακές ανάγκες των μαθητών.

· Να διασφαλιστούν οι αναγκαίες συνθήκες ασφάλειας και προστασίας των μαθητών στις σχολικές αίθουσες.

· Να αποκατασταθούν όλες οι αδικίες στις τοποθετήσεις των εκπαιδευτικών.

· Να καλυφθούν όλα τα πραγματικά εκπαιδευτικά κενά με μαζικούς μόνιμους διορισμούς.

ΟΙ ΜΑΘΗΤΕΣ ΜΑΣ ΔΕΝ ΕΙΝΑΙ ΑΡΙΘΜΟΙ – ΤΑ ΜΟΡΦΩΤΙΚΑ ΔΙΚΑΙΩΜΑΤΑ ΔΕΝ ΠΕΡΙΚΟΠΤΟΝΤΑΙ!

Το Δ.Σ. της ΕΛΜΕ Νότιας Αθήνας προχωρά άμεσα, την Πέμπτη 17/9, σε παρέμβαση στη Διευθύντρια της ΔΔΕ Δ΄ Αθήνας και καλεί τους εκπαιδευτικούς, τους μαθητές, τους γονείς και τις Ενώσεις και τους Συλλόγους Γονέων σε κοινό αγώνα.

 Η συγκέντρωση στη ΔΔΕ Δ΄ Αθήνας θα προσδιοριστεί σε επόμενο μήνυμα.
Καλούμε όλους και όλες να δώσουν δυναμικό «παρών». Γιατί απέναντι στην πολιτική που μετρά τη μόρφωση των παιδιών με όρους «κόστους», η απάντηση είναι η συλλογική διεκδίκηση.

ΚΑΤΩ ΤΑ ΧΕΡΙΑ ΑΠΟ ΤΑ ΣΧΟΛΕΙΑ ΜΑΣ! ΟΙ ΜΑΘΗΤΕΣ ΜΑΣ ΔΕΝ ΕΙΝΑΙ ΑΡΙΘΜΟΙ!

